Johanne Krarup-Hansen
Johanne Krarup-Hansen, 1870-1958, dansk mezzosopran. Johanne Krarup Hansen debuterede på Det Kongelige Teater i 1899 som Orfeus i Christoph Willibald Glucks opera Orfeo ed Euridice og sang i 1902 den første Brünnhilde i Richard Wagners musikdrama Die Walküre takket være sin omfangsrige, dramatiske mezzosopran.
Johanne Krarup-Hansen gjorde sig især bemærket i Wagner-roller som Ortrud, Kundry, Fricka, Erda og Brangæne, men sang også Carmen og Dalila og dramatiske Verdi-roller som Amneris og Azucena.
I 1908 blev Johanne Krarup Hansen udnævnt til Kongelig Kammersanger.